聞鴈有感
作者：董嗣杲
朝代：宋

paragraphs: 鴈聲入泬寥，節節傳哀音。
哀音不可聽，聽之感中襟。
客從逺方來，幽憂久攅心。
始爲饑寒謀，今無可棲林。
浮生抹電如，休計升與沉。
奈此口體累，議者何鑠金。
爲客亦良苦，愁見積葉深。
壯氣歸消磨，羸病力不任。
狂走擁虚器，空卧廬山陰。
蒙頭難禦風，煮盡石鼎葠。
何時理晴竿，把釣花溪潯。
思歸未可歸，床蛩自縱吟。